Nariadenie Komisie (ES) č. 6/2003
z 30. decembra 2002,
ktoré sa týka šírenia štatistiky cestnej nákladnej dopravy
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1172/98 25. mája 1998 o štatistických výkazoch o cestnej nákladnej doprave [1] a najmä na jeho články 6 a 9,
keďže:
(1) Je vhodné využiť čo možno najviac štatistické údaje o preprave tovaru po ceste, uvedené v nariadení (ES) č. 1172/98, pričom sa bude rešpektovať dôvernosť jednotlivých záznamov údajov.
(2) Je potrebné zabezpečiť primeranú úroveň kvality údajov a udržiavanie existujúcich štatistických radov.
(3) Je potrebné sprístupniť určité údaje členským štátom, aby mohli rozšíriť štatistické údaje o cestnej doprave na vnútroštátnej úrovni.
(4) Opatrenia uvedené v tomto nariadení sú v súlade so stanoviskom predloženým Výborom pre štatistický program,
PRIJALA TOTO NARIADENIE:
Článok 1
Jednotlivé záznamy údajov odovzdávané Komisii (Eurostatu) členskými štátmi v súlade s nariadením (ES) č. 1172/98, sa využijú na zostavenie štatistických tabuliek obsahujúcich agregované hodnoty získané sumarizáciou základných údajov. Komisia (Eurostat) bude šíriť výsledné štatistické tabuľky v súlade s ustanoveniami článkov 2 a 3.
Článok 2
Je povolené šírenie u štatistických tabuliek uvedených v prílohe.
Článok 3
1. Šírenie tabuliek pre užívateľov iných než sú vnútroštátne orgány členských štátov je podmienené tým, že hodnota jednotlivých polí tabuľky je založená na aspoň 10 záznamoch vozidiel v závislosti na danej premennej. Keď je hodnota v tabuľkovom poli založená na menej než 10 záznamoch vozidiel, musí sa agregovať hodnotami s iných polí tabuľky alebo sa musí nahradiť vhodným označením. Tabuľky uvedené pod bodom A prílohy sú vyňaté z tohto ustanovenia.
2. Tabuľky, vrátane agregovaných hodnôt založených na menej než 10 záznamoch vozidiel, sa môžu poskytnúť vnútroštátnym orgánom členských štátov zodpovedným za dopravné štatistiky spoločenstva dodané pod podmienkou, že vnútroštátne orgány uplatnia ustanovenia odseku 1 u všetkých tabuliek poskytovaných iným užívateľom.
Článok 4
Toto nariadenie nadobúda účinnosť 20. deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 30. decembra 2002